እንግሊዝ ከመቅደላ የወሰደቻቸውን ቅርሶች ለማስመልስ መንግስት የተጠናከረ ጥረት እያደረገ ነው – ባህልና ቱሪዝም ሚኒስቴር
እንግሊዝ በጦርነት ወቅት ከመቅደላ የወሰደቻቸውን የኢትዮጵያ ቅርሶች ለማስመለስ መንግስት የተጠናከረ ጥረት እያደረገ መሆኑን የባህልና ቱሪዝም ሚኒስቴር ገለጸ።"ቅርሶቹ በረጅም ጊዜ ውሰት ወደ ኢትዮጵያ ሊመጡ ነው" እየተባለ በተለያዩ መገናኛ ብዙሃን የሚወራው ትክክለኛ ያልሆነና መንግስት የማያውቀው መሆኑን ሚኒስቴሩ አስታውቋል።ቅርሶቹ በአጼ ቴዎድሮስ  ዘመነ መንግስት ኢትዮጵያና እንግሊዝ መቅደላ ላይ ባካሄዱት ጦርነት ወቅት የተወሰዱ ናቸው።ይህን በማስመልከት የባህልና ቱሪዝም ሚንስትር ዶክተር ሂሩት ወልደማርያም ለጋዜጠኞች መግለጫ ሰጥተዋል።በመግለጫቸው ንብረትነታቸው የኢትዮጵያ የሆኑ ከአስር በላይ ታቦታት፣ ከአምስት መቶ በላይ ታሪካዊ መጻህፍት እንዲሁም ሌሎች ታሪካዊና ባህላዊ ቅርሶች "በእንግሊዛዊያን ተወስደው በሙዚየሞችና ግለሰቦች እጅ ተይዘው ይገኛሉ" ብለዋል።እነዚህ ቅርሶች ንብረትነታቸው የኢትዮጵያ በመሆኑ ለማስመለስ የኢትየጵያ መንግስት ለእንግሊዝ መንግስት ጥያቄ አቅርቦ ድርድሮችን በማድረግ ላይ እንደሚገኝ ጠቁመዋል።ከመቅደላ የተወሰዱት ቅርሶች በእንግሊዝ አገር በሚገኘው ቪክቶሪያ አልበርት ሙዚየም ለአንድ ዓመት ለተመልካች ክፍት መደረጋቸውንም ዶክተር ሂሩት ተናግረዋል።ቅርሶቹ ለእይታ መቅረባቸው የኢትዮጵያን ባህል፣ ታሪክና ወግ ለዓለም ከማስዋወቁ ባለፈ ጎብኝዎቹ፤ "ለዕይታ የቀረቡት ቅርሶች የኢትዮጵያ ስለመሆናቸው ማረጋገጫ እንዲያገኙ እድል ይፈጥራል" ብለዋል።በተመሳሳይ "የእንግሊዝ መንግስት እነዚህን ቅርሶች በረጅም ጊዜ ውሰት ወደ ኢትዮጵያ ሊያመጣ ነው" እየተባለ የሚናፈሰው ወሬ ትክክለኛ አለመሆኑን ገልጸዋል ሚኒስትሩ።የቪክቶሪያ አልበርት ሙዚየም ሃላፊ ቅርሶችን ለኤግዚቢሽን እይታ በከፈቱበት ጊዜ ያነሱት "የግል ሃሳብ እንጅ የእንግሊዝና የኢትዮጵያ መንግስት አቋም አይደለም" ብለዋል።የኢትዮጵያ መንግስትም ሆነ ሚኒስቴሩ ቅርሶች በውሰት ወደ አገሪቷ እንዲመጡ ያደረጉት ውይይት አለመኖሩንና ይሄም ሊሆን እንደማይችል ገልጸዋል።ቅርሶች ከተወሰዱበት መቅደላ አካባቢ እስከ ቋራ ድረስ ያለውን ስፍራ የቱሪስት መዳረሻ ለማድረግ በጎንደር ዩኒቨርስቲና በአማራ ክልል ባህልና ቱሪዝም  ቢሮ በኩል ጥናቶች እየተደረጉ እንደሚገኙም ጠቁመዋል።የአጼ ቴዎድሮስ 200ኛ ዓመት የልደትና 150ኛ ዓመት የሙት ዓመት በዓል አከባበር ከሚያዝያ 2 እስከ 8 ቀን 2010 ዓ.ም ድረስ በክልሉ በተለያዩ አካባቢዎች በመዘዋወር የሚዘከር መሆኑንም ተናግረዋል።የእንግሊዝና የኢትዮጵያ ጦርነት በ1868 ዓ.ም መቅደላ ላይ መካሄዱ ይታወሳል።(ኢዜአ)